Erken Trump dalk Biden se oorwinning in twiet? | Netwerk24
Erken Trump dalk Biden se oorwinning in twiet?
15 November 2020 18:24
Pres. Donald Trump Vrydag by 'n geleentheid in die roostuin van die Withuis in Washington. Foto: Reuters
Dit wil voorkom asof pres. Donald Trump Sondag vir die eerste keer in die openbaar erken het dat Joe Biden die Amerikaanse presidentsverkiesing op 3 November gewen het, maar hy het weereens beweer dat die verkiesing "gemanipuleer" is en sy bewerings van wydverspreide bedrog met die verkiesing herhaal.
Biden het Trump verslaan deur 'n reeks slagveldstate te wen wat Trump in 2016 gewen het. Die Demokratiese voormalige adjunkpresident het ook die nasionale populêre stem met meer as 5,5 miljoen stemme, oftewel 3,6%, gewen.
Dit lyk asof Trump Biden se oorwinning in 'n Twitter-plasing erken het. "Hy het gewen omdat die verkiesing gemanipuleer is," het Trump Sondagoggend op Twitter geskryf, en nie direk na Biden verwys nie.
Trump se veldtog het regsgedinge aanhangig gemaak om die uitslae in veelvuldige state om te keer. Demokrate en ander kritici het Trump daarvan beskuldig dat hy Biden se oorwinning probeer delegitimeer en dat hy die vertroue van die publiek in die Amerikaanse verkiesingsproses ondermyn. Voor die verkiesing het Trump geweier om hom tot 'n vreedsame oordrag van mag te verbind.
Trump se weiering om toe te gee, het nie die feit dat Biden die aangewese president is, verander nie, maar dit het die normale proses van voorbereiding vir 'n nuwe president in die Withuis gestuit.
Die besluit van die Trump-administrasie om Biden nie as die wenner te erken nie, het verhinder dat Biden en sy span toegang tot regeringskantoorruimte verkry en tot finansiering wat normaalweg aan 'n inkomende regering toegestaan word om 'n gladde oorgang te verseker. - Reuters